**Generalforsamling i SAS løbeklub den 29. marts 2023.**

**Dagsorden:**

**1. Valg af dirigent**

**2. Åbning af mødet og godkendelse af indkaldelsen**

**3. Valg af mødesekretær**

**4. Formandens beretning**

**5. Regnskab**

**6. Fremlæggelse af budget**

**7. Kontingent**

**8. Indkomne forslag**

**9. Valg iflg. lovene for ulige år:**

**Formand                 :  Allan Holst Olsen                     -    modtager genvalg**

**Bestyrelsesmedlem :  Jimmy Haugsted Andreasen   -   modtager genvalg**

**Revisor                    :  Jeanne Sandstrøm**

**Revisor                    :  Per Christiansen**

**Revisorsuppleant   :  Niels Myrlund**

**10. Eventuelt**

**Indkomne forslag:**

1. **Tilskud til løb sættes op med 50 kr. på alle distancer.**
2. **Kontingentet bliver ændret til 10 kr. pr. måned.**
3. Formanden byder velkommen og spørger om Verner Poulsen vil være dirigent. Verner takker ja.
4. Verner godkender indkaldelsen, da den er lagt på hjemmesiden den 6. januar 2023.
5. Anne Månsson takker ja til at være mødesekretær.
6. Endnu et år er gået i løbeklubben, og for 3. år i træk har det været et forholdsvis stille år klubmæssigt. Dette er min 5. beretning som formand for SAS Løbeklub, og jeg håber ikke, det bliver den sidste, for det er ikke den mest opmuntrende af sin slags. Siden sidste generalforsamling den 7. april 2022 har vi afholdt 2 bestyrelsesmøder, og referaterne fra disse er lagt ud på hjemmesiden til fri læsning. Ved sidste bestyrelsesmøde udtrykte vores fremragende kasserer, at han ikke følte den samme glæde mere ved at være en del af bestyrelsen, som da han var aktiv SAS ansat. Med andre ord er han ved at være ”kamptræt” og ønsker derfor at frigøre sig fra sine kassereropgaver. Han har imidlertid et år tilbage af sin valgperiode, som han dog gerne vil opfylde. Jeg forstår udmærket hans udmelding, for jeg har det lidt på samme måde. Alt var sjovere, da vi selv var en del af den aktive SAS-familie i lufthavnen, hvor vi havde en ’finger på pulsen’ og nemmere vidste, hvad der rørte sig.

Leif ville gerne afstå vores hjemmeside, så den har jeg derfor overtaget ansvaret for. Jeg har ændret lidt i layoutet og rettet den til på enkelte parametre. Jeg har bl.a. gjort den mere responsiv, hvilket betyder, at den tilpasser sig selv i forhold til den besøgendes enhed, så hjemmesiden både fungerer og ser godt ud på alle enheder. Dette er naturligvis vigtigt, da størstedelen af besøgene foregår fra mobiltelefoner. Hvis der er forslag eller tilføjelser til hjemmesiden, så lad mig det endelig vide. Så kigger jeg på det.

**Medlemmer**

Da jeg blev formand for løbeklubben for 5 år siden havde medlemstallet i en årrække været dalende. Men efter det første år havde vi faktisk et lille opsving, da medlemskurven igen var opadgående. Derfor var vi meget optimistiske og havde troen på, at denne fremgang ville fortsætte. Men så kom Corona snigende ind ad bagdøren og ødelagde det hele. I dag, den 29. marts 2023, er vi kun 48 medlemmer, heraf er der blot 25 aktive SAS-ansatte. Det er omtrent en halvering i forhold til 2018, hvor jeg blev valgt ind som formand. En stor del af medlemsflugten er naturligvis en konsekvens af den store massefyringsrunde, der var i SAS i sommeren 2020 i kølvandet på Corona pandemien. Og det ser desværre ud til, at tendensen fortsætter.

Der tegner sig et billede af en løbeklub i frit fald hvad angår antallet af medlemmer. Det har vist sig som en næsten umulig opgave at tiltrække nye medlemmer til klubben, og det er endnu sværere at få medlemmer ind i bestyrelsen. Hvad skal der ske med klubben? Skal den nedlægges, eller har generalforsamlingen nogle gode idéer til at få liv i klubben igen. Vores udfordring består også i, at vi ikke kan rekruttere flere eksterne medlemmer. Ifølge SAS-klubben skal alle nye medlemmer rekrutteres internt blandt aktive SAS-ansatte. Og det meste af bestyrelsen er heller ikke en del af SAS længere, så vi har i den grad ryggen mod muren. Jeg er på valg i år, og hvis generalforsamlingen ønsker det og der ikke er andre kandidater, tager jeg gerne en periode til.

Klubben fylder 80 år den 31. oktober, og i den forbindelse er der ved at blive planlagt en jubilæumsfest til afholdelse lørdag den 28. oktober. Så sæt kryds i kalenderen den dag. Detaljer vedrørende jubilæumsfesten bliver slået op på hjemmesiden. Vi har festudvalget med os i aften, så jeg tænker, at de kan komme på banen med lidt information sidst på generalforsamlingen under ’Eventuelt’.

**Løb**

SAS Løbeklub plejer at være repræsenteret ved mange forskellige motionsløb. Efter at restriktionerne fra Corona pandemien blev fjernet i februar sidste år, er alle løb igen blevet afviklet planmæssigt. Det traditionsrige Eremitageløb havde kun deltagelse af 3 SAS-løbere. Favoritløbet blandt medlemmerne var ikke overraskende Royal Run. Det havde deltagelse af 9 glade løbere fra SAS Løbeklub, der nød stemningen og det fine pinsevejr midt i København. Royal Run er blevet en meget stor succes hos familien Danmark efter dets første afholdelse i 2018 og i år bliver Royal Run endnu engang afviklet på 2. Pinsedag, som er den 29. maj.

Vi havde 6 medlemmer med til Etape København i uge 25, inkl. undertegnede. Det var en stor oplevelse, og vejret var også med os. Det viste sig fra sin bedste side på alle 5 etaper. I år er Etape København desværre blevet aflyst. Etape København blev skabt i 2014, men arrangørerne har desværre måttet konstatere, at etapeløbet ikke har opnået en volumen i antal deltagere, som stemmer overens med de ressourcer, det kræver at afholde løbet. Det er desværre ikke lykkedes at finde den rigtige model for løbet fremadrettet, hvilket er årsagen til, at Etape København 2023 er blevet aflyst. Hvorvidt løbet bliver genoptaget på et senere tidspunkt er endnu uvist. Til gengæld bliver Etape Bornholm afviklet planmæssigt for 29. gang i uge 30 som normalt. Et løb som jeg personligt ser meget frem til, da jeg for første gang i løbets historie selv er at finde ved startstregen.

Broløbet over Storebælt har i år 25-års fødselsdag og bliver løbet for 9. gang den 10. juni, og det plejer traditionen tro at tiltrække en masse løbere, så mon ikke det også bliver tilfældet i år. Indtil videre er vi 3 løbere fra SAS Løbeklub, der har meldt sin ankomst. Københavns halv- og helmaraton plejer også at være populære motionsløb, og de bliver afviklet helt efter planen i maj og september.

De store internationale løbestævner, Interscan og ASCA har ikke været afholdt i flere år, og det er på nuværende tidspunkt uvist om de bliver genoptaget og i givet fald hvornår. Der ydes ikke længere økonomisk støtte til Interscan og ASCA fra SAS-klubben, da det kun er ganske få sektioner, der afholder disse stævner, og der bruges derfor forholdsvis mange penge på forholdsvis få medlemmer. Det vil derfor give SAS-klubben bedre chance for at kunne yde økonomisk tilskud til alle aktive sektioner. Det vil stadig være aktivitetsniveau i forhold til arrangementer, der ”fremmer samarbejde og kammerateri i SAS” og antal SAS ansatte medlemmer, som har indflydelse på tilskud.

The World Airline Road Race (WARR) blev i fjord afholdt på Hawaii med stor succes. Den 40. udgave af WARR bliver i år afholdt i Calgary, Canada den 24. september 2023. Det bliver spændende at se om SAS Løbeklub bliver repræsenteret, som tilfældet har været mange gange tidligere.

Vores traditionsrige ’Kom og løb’ har holdt lidt pauser i årets løb på grund af en del rejseaktivitet og skader, men ikke desto mindre er ’Kom og løb’ blevet afviklet 35 gange siden sidste generalforsamling. Endnu engang vil jeg rose Leif og Ida for at være tovholdere til dette arrangement, der ”binder” løbeklubben sammen, såvel motionsmæssigt som socialt. Kassen med de kølige drikkevarer er en trofast ”følgesvend” til disse arrangementer og en god finale på et par timers socialt samvær.

Christianshavnermilen gjorde et flot comeback efter et par års Corona pause, og havde deltagelse af 8 løbere fra SAS Løbeklub. I år bliver den første mil løbet den 17. april, og som noget nyt er der i år tidtagning med chipsystem. Det betyder, at modsat tidligere skydes løb i gang samtidig for såvel kvinder som mænd, så der vil være præcise resultater til alle med det samme. I år ser det desværre ud til, at vi kun bliver 4 løbere fra SAS Løbeklub, som har tilmeldt sig hele serien. Derfor bliver der heller ikke mad og drikkevarer efter løbene, som tidligere.

Coronapandemien har i meget høj grad været hård ved vores klub. Mange af de nye vaner, vi tilegnede os under pandemien er kommet for at blive. Fysiske motionsløb med efterfølgende socialt samvær er efterhånden en saga blot.

”I enhver krise er der en mulighed” hedder det i det gamle ordsprog. Men som situationen har udviklet sig, er det svært at bevare optimismen. Ikke desto mindre håber jeg, vi kan lære, at vi er en del af en vidunderlig og ikke altid forudsigelig verden, og at vi kan finde menneskelighed, respekt og påskønnelse af alt omkring os. Med disse ord vil jeg gerne ønske alle en rigtig god påske.

Verner: Også ganske få til Amager Atletiks generalforsamling.

Erik: Til SAS klubbens generalforsamling var der lige så dystre udsigter. Der er kommet mange nye bagage-mænd i SAS, men de er unge, og vil bare tjene penge og er ikke interesseret i noget socialt.

Beretningen godkendt.

1. Ingen kommentarer til regnskabet eller til det samlede regnskab.

Verner spørger, hvordan pengene er placeret i banken.

Svar: På en almindelig bankkonto, som hverken har positive eller negative renter.

Jannie spørger om det ikke mange penge at have stående, hvis klubben vil lukke.

Svar: Klubben lukker ikke, og nogle penge skal bruges til jubilæumsfest til oktober.

Per: Er der budgetteret med lige så mange løb som sidste år?

Svar: Ja.

Regnskab godkendt.

1. Budgettet gennemgås og godkendes, med forbehold for udfald af forslag om nedsat kontingent.
2. Punkterne 7 og 8 slås sammen i forbindelse med forslaget om nedsat kontingent. Med lidt debat frem og tilbage foreslår Leif, at hvis forslaget vedtages, skal det være fra den 1. januar 2024, da nogle allerede har betalt kontingent for hele året, og nogle har betalt for måneder forud. Det accepteres, og forslaget om nedsat kontingent går til afstemning. 17 fremmødte medlemmer. 13 stemmer for og 4 undlod at stemme.
3. Der var her debat om hvor meget, der tidligere var givet i tilskud til løb, og hvad man fik nu. Efter Coronaen er prisen på at deltage i løb steget voldsomt. Og der burde måske kigges mere på, hvad løb koster at deltage i, og så måske forhøje tilskuddet på ”lange løb” med mere end på de korte. Det blev også vendt, og klubben gav tilskud til fundraiser - løb. Men en ting er helt sikker. Der SKAL løbes i SAS tøj, hvis man skal have tilskud fra klubben. Forslaget kom til afstemning. Her stemte 15 ud af 17 ’ja’ til forslaget. 1 stemte imod og 1 undlod at stemme. Tilskud sættes op med 50 kr. på alle distancer.
4. Alle, som var på valg i klubben, modtog genvalg.
5. Festudvalget orienterede om, at der afholdes en jubilæumsfest den 28. oktober 2023 et sted på Amager. Der vil inden længe sendes en forhåndstilmelding ud, så man kan tilkendegive, om man er interesseret i at deltage, så der kan reserveres ca. ”antal pladser”. Sidst på sommeren, vil man så skulle afgive sin bindende tilmelding, hvis man er interesseret i at deltage, og hvis man har særlige præferencer til mad, så som allergi, vegetar eller lignende. Information om festen bliver også lagt på hjemmesiden.

Der blev spurgt om det måske var muligt at invitere sin mand/kone med, hvis vedkommende ikke var medlem af klubben, og gerne selv ville betale for at deltage. Det mødte ikke opbakning.

Formanden tog igen ordet og takkede for god ro og orden.

Referent: Anne Månsson.